GRADS

Република Србија

Град Ниш

ГРАДСКО ВЕЋЕ

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Број: 1234/2019-03

Датум: 12.12.2019. године

**СКУПШТИНА ГРАДА НИША**

**- Председнику мр Радету Рајковићу -**

Предмет: Предлог за допуну дневног реда

У складу са овлашћењем прописаним чланом 77. Пословника Скупштине града Ниша (''Службени лист града Ниша'', број 6/2017-пречишћен текст), Градско веће града Ниша упућује предлог да се дневни ред седнице Скупштине града Ниша, заказане за 16.12.2019. године, допуни следећим тачкама:

1. Решење о утврђивању Предлога програма развоја Града Ниша за 2020. годину
2. Решење о утврђивању Предлога одлуке о давању сагласности и усвајању Предлога пројекта јавно-приватног партнерства без елемената концесије за реализацију Пројекта реконструкције, рационализације и одржавања дела система јавног осветљења на територији Града Ниша
3. Решење о утврђивању Предлога одлуке о финансирању расхода и издатака Установе Дечије одмаралиште „Дивљана“ насталих у претходном периоду
4. Решење о утврђивању Предлога одлуке о приступању Града Ниша у чланство удружења „Покрет за децу три плус“ из Чачка
5. Решење о утврђивању Предлога решења о постављењу начелника Канцеларије за локални економски развој и пројекте

Предлоге наведених аката, Градско веће града Ниша је утврдило на седници одржаној дана 12.12.2019. године.

Програм развоја града Ниша за 2020. годину, представља краткорочни кровни развојни документ за 2020. годину којим се утврђује листа потреба и приоритета и дефинишу активности локалне самоуправе. Програм развоја града Ниша за 2020. годину представља основ за програмски буџет, програме јавних предузећа и установа чији је оснивач Град, али и програме осталих релевантних носилаца развоја који су као такви препознати овим документом.Доношење и реализација Програма развоја града Ниша за 2020. годину је неопходна да би Град сопственим планом развоја, који уважава европске стандарде и истовремено максимално афирмише и активира развојне потенцијале, створио идентитет пожељног места за инвестирање и улагање.

Предложени пројекат јавно-приватног партнерствa Пројекaт реконструкције, рационализације и одржавања дела система јавног осветљења на територији Града Ниша а је заснован на тзв. ЕСКО (енг. *ESCO – energy service company*) моделу који је дефинисан чланом 5. став 1. тачка 4) Закона о ефикасном коришћењу енергије, а у складу са најбољом европском праксом, у којем приватни партнер пружа енергетску услугу, односно финансира замену постојећих светиљки штедљивим светиљкама, што за последицу има смањење рачуна за електричну енергију јавног партнера, и коначно плаћање накнаде приватном партнеру за пружену енергетску услугу из остварених уштеда. По усвајању предлога пројекта, у складу са чланом 28. Закона, јавно тело треба да отпочне поступак јавне набавке за одабир приватног партнера у складу са законом којим се уређују јавне набавке.

Предлогом Одлуке о финансирању расхода и издатака Установе Дечије одмаралиште „Дивљана“ насталих у претходном периоду, пре стицања статуса индиректног корисника, а ради превазилажења потешкоћа у пословању ове установе, Град Ниш прихвата финансирање расхода и издатака насталих у претходном периоду у укупном износу до 15.000.000,00 РСД, која ће бити искоришћена за деблокирање комерцијалних рачуна у поступку принудне наплате.

Доношењем Одлуке о приступању у чланство Удружења „Покрет за децу три плус“ из Чачка, доприноси се обезбеђивању посебног вида подршке породицама са троје и више деце са територије града Ниша, којима се остварује побољшање услова за задовољавање потреба и унапређује материјални положај наведених породица, у складу са законом који уређује финансијску подршку породицама са децом.Удружење „Покрет за децу три плус“ са пословним седиштем у Чачку, реализује пројекат „Цена минус за 3+“ који подразумева персонализовану картицу на име мајке која омогућава бројне бесплатне услуге и попусте породицама са троје и више деце, од којих је бар једно малолетно.

Чланом 3. Одлуке о Канцеларији за локални економски развој и пројекте прописано је да радом Канцеларије за локални економски развој и пројекте руководи начелник Канцеларије, кога на предлог Градског већа, поставља Скупштина града на период од четири године. С обзиром на то, да је досадашњи начелник Канцеларије за економски развој и пројекте, др Милан Ранђеловић, поднео оставку, због избора на функцију вршиоца дужности директора Друштва са ограниченом одговорношћу Научно технолошки парк Ниш, а ради континуитета у раду Канцеларије, Градско већe града Ниша предлаже постављење Душана Радивојевића, дипломираног инжињера грађевине, досадашњег секретара Секретаријата за инвестиције, за начелника Канцеларије за локални економски развој и пројекте, за мандатни период од четири године, а имајући у виду да испуњава све услове прописане законом и Одлуком о Канцеларији за локални економски развој и пројекте.

На основу свега наведеног, предлаже се допуна дневног реда седнице Скупштине града Ниша, заказане за 16.12.2019. године.

**ПРЕДСЕДНИК**

**Дарко Булатовић**